《寒夜十六韵答子履见寄》
宋代·苏舜钦

风雨夜寒新，空斋感慨频。诗书穷不放，灯火静相亲。

眺听时怀土，低摧动畏人。漫书成咄咄，远吠厌狺狺。

念昔罹忧患，唯君共苦辛。漂流数千里，会合十馀旬。

各闵伤弓翼，聊同煦沫鳞。谁知公冶罪，众笑伯龙贫。

隔绝今一水，暌离将再春。喜篇数为贶，尺牍亦相珍。

倚伏时难定，屯亨理亦循。剑埋犹有气，蠖屈尚能伸。

邦国方登俊，江湖且放神。不忧知在命，任重莫如身。

白首襟期远，青云志业均。陶然任元化，慎勿损天真。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。